b'\n_START_ARTICLE_\nGeografia Maltei\n_START_PARAGRAPH_\nGeografia Maltei este dominat\xc4\x83 de ap\xc4\x83, fiind un arhipelag de insule formate din roci coralifere sedimentate din Marea Mediteran\xc4\x83, aflat la aproximativ 93 kilometri sud de Sicilia, Italia \xc8\x99i la 288 de km nord de Tunisia._NEWLINE_Statul Malta are o suprafa\xc8\x9b\xc4\x83 de 316 km\xc2\xb2 fiind unul dintre cele mai mici \xc8\x99i mai dens populate state din lume. Capitala de facto este Valletta, iar cel mai mare ora\xc8\x99 este Birkirkara. Pe insula principal\xc4\x83 se g\xc4\x83sesc multe ora\xc8\x99e mici, ce formeaz\xc4\x83 o Zon\xc4\x83 Urban\xc4\x83 Extins\xc4\x83 cu o popula\xc8\x9bie de 368.250 de locuitori (majoritatea popula\xc8\x9biei din \xc8\x9bar\xc4\x83) potrivit Eurostat._NEWLINE_Statul maltez cuprinde \xc8\x99ase insule. Doar cele mai mari insule -- Malta(ca. 246\xc2\xa0km\xc2\xb2), Gozo (ca. 67\xc2\xa0km\xc2\xb2) \xc8\x99i Comino (ca. 3\xc2\xa0km\xc2\xb2)-- sunt locuite. Aceste insule, amplasate strategic, au fost cucerite \xc8\x99i st\xc4\x83p\xc3\xa2nite de diferite puteri de-a lungul secolelor. Celelalte insule, care sunt nelocuite \xc8\x99i nelocuibile, sunt: Cominotto, Filfla (care \xc3\xaenseamn\xc4\x83 "boab\xc4\x83 de piper") \xc8\x99i Insula St.Paul. Insula principal\xc4\x83, Malta, este format\xc4\x83 din cinci districte, Gozo \xc8\x99i Comino constituindu-se \xc3\xaempreun\xc4\x83 \xc3\xaentr-un al \xc8\x99aselea. Cea de-a patra insul\xc4\x83 ca m\xc4\x83rime a fost baz\xc4\x83 militar\xc4\x83 britanic\xc4\x83, baz\xc4\x83 pe care ace\xc8\x99tia au dinamitat-o la p\xc4\x83r\xc4\x83sirea ei: Filfla (0,06\xc2\xa0km\xc2\xb2). Republica Malta este divizat\xc4\x83 \xc3\xaen 7 regiuni: Gozo, North, North-East, East, West, Central, South._NEWLINE_\xc3\x8entreaga \xc8\x9bar\xc4\x83 insular\xc4\x83 este de aproximativ 316 km\xc2\xb2 ca suprafa\xc8\x9b\xc4\x83. Numeroasele neregularit\xc4\x83\xc8\x9bi ale coastelor insulelor formeaz\xc4\x83 golfuri, capuri \xc8\x99i peninsule determin\xc3\xa2nd condi\xc8\x9bii naturale propice pentru a crea porturi de calitate. \xc3\x8entregul peisaj al insulelor este caracterizat de coline joase av\xc3\xa2nd c\xc3\xa2mpii terasate. Punctul de altitudine maxim\xc4\x83 al insulelor, cu 253 m, este Ta\' Dmejrek pe Insula Malta. Capitala este Valletta.'